text: Hvalen fik Vejle i medierne 
  18 august 2010 kl. 11.03
  I løbet af et par nyhedsfattige sommeruger kunne man ikke sige ordet "hval" uden at tænke "Vejle". Den strandede finhval og dens dødskamp bragte den østjyske købstad på alles læber. Hvalen - og Vejle - blev nævnt 2481 gange i danske og internationale medier.
  Også en nyhed i udlandet 
  Ifølge en optælling foretaget af nyhedsdatabasen Infomedia er hvalen blevet omtalt 2268 gange i danske aviser, blade og netmedier i løbet af en enkelt måned. Dertil kommer 213 artikler i udenlandske medier. Det skriver Danske Kommuner.
   
   
  
  Masser af reklame 
  Infomedia har regnet sig frem til, at omtalen ville have kostet godt 35 millioner kroner, hvis Vejle Kommune selv skulle have betalt for den.
  Skelettet af finhvalen blev for nylig flyttet til en hemmelig adresse i Nordsjælland.
  